பாடம் 24
இயேசு இன்றும் உயிருடன் இருக்கிறார்
நோக்கம்: இயேசு தம் பிதாவிடம் திரும்பிச் சென்றார் என்றும், ஆனால் ஒரு நாள் மீண்டும் வருவார் என்றும் பிள்ளைகளுக்குக் கற்பித்தல்.
வேத வாசிப்பு: அப்போஸ்தலர் 1:1-11
மனப்பாட வசனம்: மத்தேயு 24:44 – “நீங்கள் நினையாத நாழிகையிலே மனுஷகுமாரன் வருவார், ஆகையால் நீங்களும் ஆயத்தமாயிருங்கள்.”
பாடத்தை அளித்தல்
தொடக்கப் புள்ளி
உங்கள் குடும்பத்தில் யாராவது வெளியூர் போகும்போது என்ன செய்வீர்கள்? சாத்தியமான பதில்கள்: துணிகள் துவைக்கப்படுகின்றன, பயணத்துக்கு ஏற்பாடுகள் செய்யப்படுகின்றன. அவர் சொல்லும் கடைசி வார்த்தைகளை எல்லோரும் கேட்கிறார்கள்.
உங்கள் வீட்டுக்கு யாராவது வரும்போது என்ன செய்வீர்கள்? சாத்தியமான பதில்கள்: வீட்டைச் சுத்தம் செய்கிறோம். போதுமான உணவு தயாரிக்கிறோம். அவர் வருவதைப் பார்க்கக் காவல் இருக்கிறோம்.
இன்றைய போதனையின் முக்கிய குறிப்புகள்
1. படம் 24-ஐக் காட்டுங்கள். கர்த்தராகிய இயேசு பரலோகத்தில் உள்ள தம் பிதாவிடம் திரும்பிச் சென்றுகொண்டிருந்தார். அவர் தங்களைவிட்டுப் போவதில் அவருடைய சீடர்கள் துக்கமடைந்தனர். இயேசு இறந்து மூன்று நாட்களுக்குப்பின் உயிருடன் திரும்பினார்; அவர்கள் அனைவரும் மகிழ்ச்சியால் நிறைந்தனர். இயேசு மரணத்தை வென்றார்!
2. அப்போஸ்தலர் 1:2-4-ஐ உங்கள் சொந்த வார்த்தைகளில் சொல்லுங்கள். உயிர்த்தெழுதலுக்குப்பின் இயேசு தம் சீஷர்களைப் பலமுறை சந்தித்தார். தொடர்ந்து அவர்களுக்குப் போதித்தார். தேவனுடைய வல்லமையின் ஈவாகிய பரிசுத்த ஆவியானவரை அவர்களுக்கு வாக்குப்பண்ணினார்.
3. இந்தப் புத்தகத்தில் நாம் மோசேயைப்பற்றிப் பேசினோம். அவர் ஒரு பெரிய தலைவரும் போதகரும். படங்கள் 17, 18, 19-ஐக் காட்டி, மோசே இஸ்ரவேல் மக்களை எப்படி வழிநடத்தினார், எப்படி உதவினார் என்பதைச் சுருக்கமாக மீள்பார்வை செய்யுங்கள். அவர் வயதானபோது தேவன் அவரைப் பரலோகத்துக்கு எடுத்துக்கொண்டார். இயேசுவும் பரலோகத்திலுள்ள பிதாவாகிய தேவனிடம் திரும்பிச் சென்றார். ஆனால் இயேசு மோசேயைவிட மிகப் பெரியவர். அவர் தேவனுடைய குமாரன். அவரே தேவன்; பிதாவாகிய தேவன் எப்படிப்பட்டவர் என்பதை நமக்குச் சரியாகக் காட்டுகிறார். மோசே இஸ்ரவேல் மக்களைச் செங்கடல் வழியே நடத்தி இரட்சித்தார்; ஆனால் இயேசு தம்மைப் பின்பற்றும் எல்லோரையும் இரட்சிக்க வந்தார். இயேசு இந்த உலகத்துக்குத் திரும்பி வருவேன் என்று வாக்குறுதி கொடுத்தார். அவரை விசுவாசிக்கிறவர்களை அவர்களின் உண்மையான வீட்டுக்கு, தேவனோடு என்றென்றும் வாழும்படி அழைத்துச் செல்ல அவர் வருகிறார். இயேசுவின் வருகையைப்பற்றிய ஒரு பாடலைப் பாடுங்கள்.
4. வசனங்கள் 9-11-ஐ உங்கள் சொந்த வார்த்தைகளில் சொல்லுங்கள். இயேசு பரலோகத்துக்கு எடுத்துக்கொள்ளப்பட்டபின், வெண்ணாடை அணிந்த மனிதர்கள் சீஷர்களுக்கு ஆறுதல் சொல்ல வந்தனர். இயேசு போய்விட்ட இப்போது என்ன செய்ய வேண்டும் என்று அவர்களுக்குச் சொன்னார்கள்.
கதைக்கான நமது பதில்
இயேசு திரும்பி வருவதற்காகக் காத்திருக்கும்போது நாம் எப்படி வாழ வேண்டும்? அவர் வருகையை ஆவலுடன் எதிர்பார்த்து, அதைப்பற்றி ஜெபித்து, அதற்குச் சாட்சி கொடுக்கலாம். சாட்சி கொடுப்பது என்றால் இயேசுவைப்பற்றிப் பிறருக்குச் சொல்வது; அதனால் அவர்களும் அவரை எதிர்பார்ப்பார்கள். உங்கள் விளக்கத்தை தொடக்கக் கேள்விகளோடும் பதில்களோடும் இணைத்துச் சொல்லுங்கள்.
மனப்பாட வசனத்தை நிலைநிறுத்துதல்
மத்தேயு 24:44 – “நீங்கள் நினையாத நாழிகையிலே மனுஷகுமாரன் வருவார், ஆகையால் நீங்களும் ஆயத்தமாயிருங்கள்.” வசனத்தைப் பிள்ளைகளுடன் சேர்ந்து திரும்பத் திரும்பச் சொல்லுங்கள்.
